**ELŐTERJESZTÉS**

**Körmend Város Önkormányzata Képviselő-testületének 2017. március 29-i ülésére**

**Tárgy:** pályázat benyújtása Norvég Alaphoz

Tisztelt Képviselő-testület!

A nemzetközi Norvég Alap folyamatosan, és több programterületen ír ki pályázatokat. A legfrissebb támogatási kérelmet a **„Bilaterális tevékenységek a Kapacitásfejlesztés és intézményközi együttműködés Programterületen”** című, ***HU11-B1-2017*** kódszámú felhívásra lehet benyújtani.

A pályázatba kötelező egy norvég partnert is bevonni. Korábbi kapcsolatok alapján Oslo merült fel, de még zajlanak az egyeztetések, elképzelhető egy másik várossal való együttműködés is.

A projekt célja az intézményközi együttműködések kialakítása, tanulmányutak szervezése, tapasztalatcserék, tudásátadás, esetlegesen szakmai műhelyek létrehozása. Az idén 70 éves Kölcsey Ferenc Gimnázium legjobb eredményt elért diákjainak kitűnő lehetőség lenne egy jutalomkirándulásra, mint ahogy Körmend is fogadná egy norvég gimnázium tanulóit, majd a két intézmény diákjai hazájukban tartanának egy kiállítással egybekötött élménybeszámolót.

A pályázat benyújtása és elbírálása 2017.március 27-től 2017. június 30-ig folyamatos, és 2017. október 31-ig kell elszámolni.

Az igényelhető támogatási összeg: 6 240 000 – 7 800 000 Ft (20 000 – 25 000 euró)

***A projekt támogatási intenzitása: 100 %.***

Kérem a tisztelt Képviselő-testületet, hogy az előterjesztést megtárgyalni és a határozati javaslatot elfogadni szíveskedjen.

**Határozati javaslat:**

Körmend Város Önkormányzata Képviselő-testülete

1. **támogatja, hogy a Norvég Alap keretében** a **„Bilaterális tevékenységek a Kapacitásfejlesztés és intézményközi együttműködés Programterületen”** című, ***HU11-B1-2017*** kódszámú felhívásra Körmend Város Önkormányzata norvég partnerével együttműködve támogatási kérelmet nyújtson be.
2. felhatalmazza a polgármestert, hogy a projekttel kapcsolatos dokumentumokat aláírja.

Felelős: polgármester

Határidő: 2017. június 30. – a pályázat beadásának utolsó napja

Körmend, 2017. március 22.

**Bebes István  
 polgármester**